
Европейският парламент,
–	като взе предвид членове 205—222 от Договора за функционирането на Европейския съюз (ДФЕС),
–	като взе предвид предишните си резолюции относно Саудитска Арабия и по-специално резолюцията от 25 октомври 2018 г. относно убийството на журналиста Джамал Хашогджи в консулството на Саудитска Арабия в Истанбул[footnoteRef:1]1, резолюцията от 11 февруари 2021 г. хуманитарното и политическото положение в Йемен[footnoteRef:2]2 и резолюцията от 8 юли 2021 г. относно смъртното наказание в Саудитска Арабия, по-специално случаите на Мустафа Хашем ал-Дарвиш и Абдулла ал-Ховаити[footnoteRef:3]3, [1: 1 	ОВ С 345, 16.10.2020 г., стр. 67.]  [2: 2 	OВ C 465, 17.11.2021 г., стр. 126.]  [3: 3 	ОВ С 99, 1.3.2022 г., стр. 185.] 

–	като взе предвид съвместното съобщение на Комисията и върховния представител на Съюза по въпросите на външните работи и политиката на сигурност от 18 май 2022 г. относно стратегическо партньорство с Персийския залив (JOIN(2022)0013) и заключенията на Съвета от 20 юни 2022 г. по този въпрос,
–	като взе предвид мандата на Съвета за започване на преговори за отделни споразумения за стратегическо партньорство (ССП) с държавите от Съвета за сътрудничество на арабските държави от Персийския залив (Съвет за сътрудничество в Персийския залив, ССПЗ) и съответно Кралство Бахрейн, Държавата Кувейт, Султанат Оман, Държавата Катар, Кралство Саудитска Арабия и Обединените арабски емирства,
–	като взе предвид съвместното изявление от първата среща на високо равнище между ЕС и ССПЗ от 16 октомври 2024 г.,
–	като взе предвид съвместното изявление от 29-ия Съвместен съвет и среща на министрите между ССПЗ и ЕС на 6 октомври 2025 г.,
–	като взе предвид препоръката за решение на Съвета относно нови указания за водене на преговори за регионално споразумение за свободна търговия и за двустранни споразумения за свободна търговия с държавите от Съвета за сътрудничество на арабските държави от Персийския залив и съответно Кралство Бахрейн, Държавата Кувейт, Султанат Оман, Държавата Катар, Кралство Саудитска Арабия и Обединените арабски емирства (COM(2025)0194),
–	като взе предвид споразумението за сътрудничество между Европейската служба за външна дейност (ЕСВД) и Министерството на външните работи на Кралство Саудитска Арабия, подписано на 3 октомври 2021 г.,
–	като взе предвид четвъртия диалог по правата на човека между ЕС и Кралство Саудитска Арабия, проведен в Рияд на 20 декември 2024 г.,
–	като взе предвид глобалния режим на ЕС за санкции за нарушения на правата на човека, установен през декември 2020 г.,
–	като взе предвид насоките на ЕС относно защитниците на правата на човека, приети през юни 2004 г. и преработени през 2008 г.,
–	като взе предвид доклада на експертната група на ООН за географските наименования от 8 април 2025 г. относно Кралство Саудитска Арабия (2025/169/CRP.169),
–	като взе предвид Конвенцията на ООН от 18 декември 1979 г. за премахване на всички форми на дискриминация по отношение на жените,
–	като взе предвид член 55 от своя Правилник за дейността,
–	като взе предвид доклада на комисията по външни работи (A10-0230/2025),
А.	като има предвид, че Саудитска Арабия е ключов двустранен и регионален партньор за ЕС; като има предвид, че е важно да задълбочим това сътрудничество в посока стратегическо партньорство, което има за цел укрепване на двустранните отношения и насърчаване на сътрудничеството в различни сектори, включително на отбраната, културата и иновациите, но преди всичко енергетиката;
Б.	като има предвид, че Саудитска Арабия е 17-ият по големина търговски партньор на ЕС в световен мащаб, а ЕС е най-големият чуждестранен инвеститор в Саудитска Арабия;
В.	като има предвид, че през последното десетилетие Саудитска Арабия и Китай задълбочиха връзките помежду си в рамките на проекта на Саудитска Арабия „Визия 2030“ и Саудитска Арабия се превърна в най-големия получател на инвестиции по инициативата на Китай „Един пояс, един път“, включително инвестиции в стратегическа инфраструктура като пристанища и цифрови мрежи; като има предвид, че от 2019 г. насам Китай е основният купувач на суров нефт от Саудитска Арабия; като има предвид, че Саудитска Арабия и Китай засилиха сътрудничеството в областта на външната политика, сигурността, енергетиката, търговията и технологиите чрез създаването през 2016 г. на Съвместен комитет на високо равнище, както и на подкомитети;
Г.	като има предвид, че Саудитска Арабия укрепва отношенията си с Индия, по-специално чрез проекта, носещ наименованието „Икономически коридор Индия – Близък изток – Европа“ (IMEC), който има за цел да подобри свързаността между Азия и Европа през Арабския полуостров;
Д.	като има предвид, че Саудитска Арабия продължава да утвърждава статута си на регионален посредник и ключов фактор в световен мащаб и е от ключово значение това да става при пълно спазване и насърчаване на правата на човека и международното право;
Е.	като има предвид, че има висящо дело пред Международния съд относно прилагането на Конвенцията за преследване и наказване на престъплението геноцид в ивицата Газа (Южна Африка/Израел), заведено от Южна Африка на 29 декември 2023 г.;
Ж.	като има предвид, че Саудитска Арабия засилва диалога и сътрудничеството с ЕС в областта на правата на човека;
З.	като има предвид, че насърчаването на зачитането на правата на човека и международното право във външната политика, включително в търговията, е договорно задължение за ЕС, заложено в членове 3 и 21 от Договора за Европейския съюз;
И.	като има предвид, че Комитетът на ООН за премахване на дискриминацията по отношение на жените, в рамките на своите констатации от октомври 2024 г относно Садиттска Арабия, изрази загриженост относно вкоренените дискриминационни практики, тормоза над жени активисти и въздействието в по-широк план на наказателните мерки, включително прилагането на смъртното наказание;
Й.	като има предвид, че следващата среща на високо равнище между ЕС и ССПЗ, насрочена да се проведе в Рияд през 2026 г., ще бъде от ключово значение за по-нататъшното разширяване на обхвата на отношенията между ЕС и Саудитска Арабия и за засилването на сътрудничеството по ключови въпроси от взаимен интерес;
Двустранни отношения между ЕС и Саудитска Арабия
1.	подчертава положителните контакти между ЕС и ССПЗ, като два от водещите участници в региона на Средиземноморието в по-широк смисъл, по време на първата среща на високо равнище между ЕС и ССПЗ; потвърждава, че ЕС има за цел да засили двустранните връзки с всяка държава партньор от ССПЗ чрез ССП, които включват мерки за преодоляване на настоящата липса на правно обвързваща рамка за двустранни отношения между ЕС и Саудитска Арабия, като се отключи потенциалът за области на по-задълбочено и по-широко сътрудничество, например външната политика и политиката на сигурност, правосъдието и правоприлагането, търговията и инвестициите, енергетиката и климата, цифровата трансформация, околната среда, научните изследвания и иновациите, изкуствения интелект, свързаността, цифровото управление, образованието, културата, младежта и междуличностните контакти, както и за гарантиране на реформи в областта на правата на човека и трудовите права в държавите от ССПЗ;
2.	приветства съгласуването и сътрудничеството между Саудитска Арабия с ЕС в областта на външната политика и политиката на сигурност;
3.	подчертава потенциала за по-нататъшно икономическо сътрудничество между ЕС и Саудитска Арабия в областта на устойчивата енергия, суровините от критично значение, информационните технологии и предприемачеството, като отбелязва, че икономическото сътрудничество между ЕС и Саудитска Арабия е крайъгълният камък на двустранните отношения; призовава за засилено сътрудничество между ЕС и Саудитска Арабия в тези области; подкрепя спазването от страна на Саудитска Арабия на законодателството на ЕС относно надлежната проверка при сключването на икономически или бизнес сделки, включващи дружества, притежавани от или свързани с Публичния инвестиционен фонд на Саудитска Арабия;
4.	подчертава, че задълбочаването на сътрудничеството между ЕС и Саудитска Арабия в областта на енергетиката и търговията следва да засили стратегическата автономност на ЕС чрез диверсифициране в краткосрочен план на надеждните източници на доставки на енергия; подчертава, че макар Саудитска Арабия да продължава да бъде ключов глобален участник на пазарите на изкопаеми източници на енергия, тя също така е поела по пътя на диверсификация и устойчивост, като инвестира в енергия от възобновяеми източници, по-специално в широкомащабни проекти за слънчева енергия и водород; отбелязва, че сега Саудитска Арабия се нарежда сред 10-те най-големи пазара за съхранение на енергия в света, което допълнително засилва водещата ѝ роля в областта на енергията от възобновяеми източници; подчертава, че мобилизирането на огромния потенциал на Саудитска Арабия за слънчева енергия, в комбинация с авангардните технологии на ЕС за енергия от възобновяеми източници, може да осигури възможност за съвместни инициативи в областта на „зеления“ водород, устойчивите горива и енергийната инфраструктура от следващо поколение;
5.	отново потвърждава, че ЕС е поел ангажимент да подкрепя стремежа на Саудитска Арабия към социално-икономическа диверсификация и реформи, включително насърчаването на устойчивото развитие;
6.	отново потвърждава, че ЕС продължава да бъде ангажиран с постигането на напредък по учредяването на безопасен и взаимно изгоден безвизов режим на пътуване с петте останали държави от ССПЗ, така че да се гарантира еднаквото им третиране, който може да бъде подложен на оценка в контекста на новата визова стратегия на ЕС; отбелязва значителното икономическо значение на туристите от Саудитска Арабия за държавите – членки на Европейския съюз, по-специално за подпомагането на ключови сектори като хотелиерството и ресторантьорството, търговията на дребно и сектора на културата; подчертава, че гражданите на Саудитска Арабия не са източник на натиск от незаконна миграция[footnoteRef:4]4, и поради това приканва Комисията и държавите членки да разгледат възможността да въведат освобождаване от изискването за шенгенски визи, след като бъде гарантиран каскадният механизъм, с цел улесняване на туризма, засилване на междуличностните контакти и по-нататъшно укрепване на икономическите и културните връзки между ЕС и Саудитска Арабия; [4: 4 	Решение за изпълнение на Комисията от 22 април 2024 г. за определяне на адаптирани правила за издаването на многократни визи на граждани на Саудитска Арабия, пребиваващи в Саудитска Арабия и кандидатстващи в Саудитска Арабия за визи за краткосрочно пребиваване, и за отмяна на Решение за изпълнение C(2022)8007 на Комисията (C(2024)2689).] 

7.	призовава ЕС да улесни допълнително регулаторното сътрудничество, което ще подпомогне усилията на Саудитска Арабия да установи правила и процедури за успешна диверсификация в енергетиката и социално-икономическа реформа; насърчава по-силни партньорства между образователни и научноизследователски субекти от ЕС и Саудитска Арабия, включително чрез програми като „Еразмус Мундус“ и „Хоризонт Европа“; подчертава колко е важно да се създадат необходимите условия за по-голяма мобилност на студентите; изтъква как увеличаването на възможностите за обмен за младите хора ще допринесе значително за консолидирането на отношенията между ЕС, Саудитска Арабия и региона на Персийския залив като цяло;
Приоритети за Саудитска Арабия в областта на външната политика и възможности за ЕС
8.	приветства нарастващото значение на Саудитска Арабия като дипломатически фактор и нейния значителен принос за регионалната и световната стабилност, особено в контекста на настоящата война в Газа, както и по отношение на неотдавнашните събития в Сирия, Ливан, Йемен, Червено море и Судан;
9.	призовава за засилено сътрудничество в областта на външната политика и сигурността с оглед на ескалацията в региона; подчертава, че както в съвместното съобщение относно стратегическо партньорство с Персийския залив, така и в бъдещото ССП се призовава за по-тясно сътрудничество в областта на политиката и сигурността; подчертава, че това сътрудничество трябва да се основава на споделен ангажимент за спазване на международното право, включително правата на човека, международното хуманитарно право и Устава на ООН; изразява подкрепата си за решението на Съвета от юли 2025 г., с което упълномощава Европейската комисия и върховния представител на ЕС по въпросите на външните работи и политиката на сигурност да започнат преговори за установяване на ССП с Кралство Саудитска Арабия; признава, че тази инициатива представлява ключова възможност за постигане на напредък по стратегическите интереси на ЕС, насърчаване на регионалната стабилност и засилване на сътрудничеството в областта на енергетиката и сигурността; призовава за силна и активна ангажираност на двете страни по време на целия процес на преговори, за да се гарантира бързото му и навременно приключване; подчертава, че засиленото сътрудничество със Саудитска Арабия следва също така да служи за укрепване на споделените ангажименти за мир и стабилност и за защита на многостранната, основана на правила система;
10.	подчертава важната дипломатическа роля на Саудитска Арабия, по-специално за подкрепата на намаляване на напрежението в Йемен, укрепване на морската сигурност в Червено море, организиране на преговори относно Украйна и улесняване на диалога относно Судан, като по този начин се допринася конструктивно за регионалната и международната стабилност;
11.	призовава Саудитска Арабия да продължи сътрудничеството си с ЕС в областта на борбата с тероризма и предотвратяването на радикализацията, които трябва да се провеждат в съответствие с международните стандарти в областта на правата на човека;; подчертава колко е важно широкообхватното съгласуване между ЕС и Саудитска Арабия в тези области;
12.	признава усилията на Саудитска Арабия да насърчава намаляването на напрежението във връзка с военните операции на Израел в Газа; припомня своята позиция, изразена в резолюцията на Парламента от 11 септември 2025 г. относно „Ивицата Газа на ръба на пълен срив: действията на ЕС за борба с масовия глад и неотложната необходимост да се освободят заложниците и да се премине към осъществяване на решението за две държави“[footnoteRef:5]5, и приветства Декларацията от Ню Йорк за мирно уреждане на въпроса за Палестина и прилагане на решението за две държави от 29 юли 2025 г., както и нейното одобряване от Общото събрание на ООН на 12 септември 2025 г.; [5: 5 	Приети текстове, P10_TA(2025)0199.] 

13.	признава усилията, които полагат Израел и някои други арабски държави за нормализиране на дипломатическите отношения с Израел съгласно Авраамовите споразумения от 2020 г.; призовава ЕС да подкрепя инициативи, насочени към изграждане на широка регионална и международна подкрепа за по-добро бъдеще на арабско-израелските отношения в съответствие с рамката на ЕС за приетото решение за две държави с цел да се насърчава регионалната стабилност;
14.	приветства значителните дипломатически и финансови контакти на Саудитска Арабия в Сирия, включително чрез регионални консултации, както и усилията в по-широк план за стабилизиране и възстановяване; призовава Саудитска Арабия и нейните партньори в региона да подпомогнат преходното сирийско правителство при създаването на трайни и приобщаващи политически структури и структури за сигурност; подчертава колко е важно да се запазят суверенитетът и териториалната цялост на Сирия, както и участието и защитата на сирийските малцинства; призовава за засилено сътрудничество между ЕС и Саудитска Арабия, за да се работи за мирен и приобщаващ преход в Сирия и да се защитят християните и всички общности в Сирия, като се гарантира тяхната безопасност и религиозна свобода, както и опазването на културното им наследство;
15.	отново потвърждава подкрепата на ЕС за политическото и социално-икономическото възстановяване на Ливан и подчертава колко е важно сътрудничеството между ЕС и Саудитска Арабия за изпълнението на Резолюция 1701 (2006) на Съвета за сигурност на ООН в подкрепа на ливанските въоръжени сили; приветства усилията на ливанското правителство и призовава за разоръжаването на Хизбула; отново подчертава, че е важно всички държави от региона да зачитат суверенитета и териториалната цялост на Ливан, като същевременно призовава всички страни да пазят мироопазващите сили на временните сили на ООН в Ливан (UNIFIL);
16.	признава конструктивната роля на Саудитска Арабия на фона на настоящото напрежение в региона, засиленото сътрудничество между Саудитска Арабия и ОАЕ и постепенното нормализиране на дипломатическите отношения с Иран; подчертава съгласуването между ЕС и Саудитска Арабия при ограничаването на иранските марионетни сили и спирането на по-нататъшното разработване на иранската ядрена програма;
17.	подчертава споделения приоритет на ЕС и Саудитска Арабия за установяване на траен мир в Йемен и приветства трайния ангажимент на Саудитска Арабия за постигане на приобщаващо политическо решение в Йемен; призовава Саудитска Арабия да подкрепи независим международен механизъм за разследване на нарушенията на международното хуманитарно право в Йемен в периода между 2015 г. и 2022 г.; насърчава увеличаването на хуманитарната помощ от ЕС и Саудитска Арабия за Йемен и съвместните усилия на двете страни за противодействие на атаките срещу хуманитарни работници;
18.	приветства преговорите с посредничеството на ООН, проведени в Рияд през януари 2025 г., за създаване на пътна карта за приобщаващ мир в Йемен, които доведоха до напредък относно сроковете за разоръжаване на хутите; отбелязва, че те продължават да зависят от икономическата помощ на Саудитска Арабия;
19.	подчертава непоколебимия ангажимент на ЕС да гарантира защитата на морските маршрути и международните права за корабоплаване в Червено море; подчертава ангажимента на Саудитска Арабия по отношение на морската сигурност и призовава за по-тясно политическо сътрудничество и сътрудничество в областта на разузнаването с военноморската операция ASPIDES на ЕС и в по-широк план с държавите – членки на ЕС;
20.	приветства участието на Саудитска Арабия като домакин на преговорите за прекратяване на огъня във войната в Украйна; настоятелно призовава Саудитска Арабия да си сътрудничи по-тясно със своите партньори в подкрепа на санкциите срещу Руската федерация и да предприеме мерки, с които да се помогне за прекратяване на дейността на руския сенчести флот;
21.	отбелязва ангажимента на Саудитска Арабия да инвестира 600 милиарда щатски долара в Съединените щати, който включва споразумение в областта на отбраната и стратегическо сътрудничество в областта на нововъзникващите технологии;
22.	признава ролята на Саудитска Арабия за насърчаването на многостранното сътрудничество, включително чрез нарастващата ѝ ангажираност в Африка, по-специално Сахел, и в Азия; призовава за по-тясна координация между ЕС и Саудитска Арабия в областта на енергийното сътрудничество, междурегионалното развитие на инфраструктурата, изграждането на капацитет, развитието на човешкия капитал, финансовите инструменти и инвестиционните механизми на африканския континент; подчертава колко е важно интегрирането на ръководени от Саудитска Арабия проекти в рамките на ЕС, включително в инициативата Global Gateway;
23.	отбелязва, че Саудитска Арабия е официално поканена за член на групата държави от БРИКЮ; отбелязва, че контактите на Саудитска Арабия с БРИКЮ отразяват тенденция към диверсифицирани съюзи; призовава ЕС да поддържа конструктивни отношения със Саудитска Арабия в рамките на многостранни форуми с цел защита на взаимните търговски и инвестиционни интереси;
24.	отбелязва укрепването на двустранните отношения между Саудитска Арабия и Турция, по-специално в областта на сигурността и на отбраната; призовава Саудитска Арабия да използва тези отношения, за да убеди Турция да даде конструктивен принос за близкоизточния мирен процес, като признае Хамас за терористична организация и прекрати политическата, икономическата и логистичната подкрепа;
25.	приветства последователната позиция на Саудитска Арабия по отношение на квалифицирането на Мюсюлмански братя като терористична организация и призовава ЕС и неговите държави членки да последват този пример и да признаят Мюсюлмански братя за терористична организация;
Социално-икономическа трансформация на Саудитска Арабия и възможности за ЕС
26.	приветства амбициозните планове на Саудитска Арабия в рамките на „Визия 2030“, в които се очертава значима социално-икономическа реформа за модернизиране на страната и нейните институции, както и за диверсифициране на икономиката;
27.	призовава Саудитска Арабия да преустрои своите енергийни структури и да премине към енергия от възобновяеми източници и „чист“ водород като част от плановете си „Визия 2030“; призовава Саудитска Арабия да се придържа към ангажиментите си по Парижкото споразумение и в съответствие с експертното становище на ООН; отбелязва, че ЕС е готов да си сътрудничи с партньорите от Саудитска Арабия по проекти за постигане на напредък по екологичните цели на двата региона; подчертава ангажимента на Кралство Саудитска Арабия към енергийния преход, като припомня обещанието му до 2060 г. да постигне нулеви нетни емисии, а до 2030 г. да произвежда 50% от електроенергията си от възобновяеми източници; приветства в този контекст водещия проект на Саудитска Арабия за производство на четири милиона тона „чист“ водород годишно до 2030 г.;
28.	подчертава ролята на Саудитска Арабия като все по-важен участник във веригите за доставки на полезни изкопаеми и нейните усилия да постигне съответствие с най-добрите международни практики; подчертава, че разширяването на обхвата на сътрудничеството между ЕС и Саудитска Арабия в тази област ще бъде от ключово значение за по-нататъшното консолидиране на стратегията на ЕС за намаляване на риска в това отношение и за стремежа му да диверсифицира доставките си на суровини;
29.	признава, че Саудитска Арабия е постигнала напредък в усилията за справяне с високото си равнище на младежка безработица, като я е понижила от 35,01% през 2006 г. на 16% през 2023 г.; препоръчва Саудитска Арабия да продължи да отдава приоритет на този въпрос;
30.	приветства подхода на органите на Саудитска Арабия за възприемане на по-голяма толерантност и отдалечаване от рестриктивните религиозни политики; отбелязва пряката връзка между толерантността и устойчивия икономически растеж, като подчертава, че с отварянето и приобщаването се насърчават условия за иновации, инвестиции и социален напредък; приветства положителните реформи на учебните програми, извършени в Саудитска Арабия, включително по-специално премахването на дискриминационното религиозно съдържание, като насърчава постигането на още по-голям напредък в тази насока; насърчава Саудитска Арабия да продължи тези реформи;
31.	подчертава значителния напредък, постигнат от Саудитска Арабия по отношение на участието на жените в работната сила, което се е увеличило до 36 %, както и факта, че на жените е предоставено правото да управляват моторни превозни средства и да пътуват без мъжко настойничество; подчертава, че участието на жените в работната сила в Саудитска Арабия се е увеличило повече от два пъти от 2017 г. насам; отбелязва, че понастоящем в Саудитска Арабия жени притежават 45% от малките и средните предприятия (МСП) и 17% от всички предприятия; счита, че тези промени отразяват въздействието на правните реформи, въведени от 2018 г. насам, включително отмяната на забраната за управление на моторни превозни средства[footnoteRef:6]6, приемането на закон за борба с тормоза и новите разпоредби относно гражданското състояние, с които минималната възраст за сключване на брак се повишава на 18 години и се укрепва автономността на жените; подчертава тези постижения и насърчава продължаването на реформите, насочени към по-нататъшно развитие на правата на жените и участието им в обществения живот, като понастоящем жените представляват 41% от държавната администрация (включително висши дипломатически длъжности) и 20% от членовете на Съвета „Шура“, и вече е факт първата жена от арабски мюсюлмански произход, пътувала в космоса; отбелязва, че въпреки напредъка продължават да съществуват предизвикателства, включително по отношение на Закона за гражданското състояние и неравенството между мъжете и жените в брака, развода, попечителството над деца, наследяването и правата на собственост; [6: 6 	Световен икономически форум, „Saudi women are now legally allowed to drive“ (Жените в Саудитска Арабия вече имат законно право да управляват моторни превозни средства), 25 юни 2018 г.] 

32.	отбелязва, че Саудитска Арабия стартира поредица от амбициозни инфраструктурни проекти преди предстоящото домакинство на изложението EXPO 2030 и на Световното първенство по футбол на ФИФА през 2034 г.; разчита на способността на правителството на Саудитска Арабия да гарантира правата на работниците на свободно сдружаване и подчертава, че продължават да съществуват опасения относно третирането и правата на работниците, както и относно смъртността сред мигрантите вследствие на злополуки, свързани с работното място, в Саудитска Арабия; признава реформите, въведени в рамките на инициативата на Саудитска Арабия за трудова реформа, като същевременно призовава Саудитска Арабия да гарантира пълното прилагане на премахването през 2025 г. на системата за спонсорство „Кафала“ и да гарантира правата на работниците да стачкуват и да участват в колективно договаряне; очаква Саудитска Арабия да се възползва от възможността, предоставена от Световното първенство по футбол на ФИФА през 2034 г., и дотогава да продължи да прилага реформи; настоятелно призовава Саудитска Арабия да спазва законодателството на ЕС относно надлежната проверка и мониторинга на дружества за наемане на работа, за да се гарантира, че те покриват всички разходи и такси, свързани с наемането на работници, и да се въведе мерки за възстановяване на незаконните такси за наемане на работа, плащани от работниците;
33.	отчита възможностите, които предлага сътрудничество между ЕС и Саудитска Арабия в рамките на стратегическото партньорство между ЕС и ССПЗ и на инициативата на ЕС Global Gateway за икономически коридор, свързващ Индия, Близкия изток и Европа (IMEC), и сближаващите се интереси, на които те служат, като се очаква инициативата да насърчи инвестициите в електрически кабели, подводни далекосъобщителни кабели и кабели за данни, както и тръбопроводи за „чист“ водород; оценява потенциала за свързване на ЕС чрез мултимодални транспортни връзки; отбелязва участието на Съединените щати; настоятелно призовава за преодоляване на недостига на финансиране за IMEC чрез инвестиции от ЕС, САЩ и държавите от Персийския залив, както и за насърчаване на развитието на устойчива инфраструктура; подчертава стратегическото значение на IMEC като трансформиращ двигател на регионалната свързаност, икономическата интеграция и геополитическото сътрудничество; отбелязва потенциала за разширяване на сътрудничеството в областта на стратегическата цифрова инфраструктура, включително диверсифицирани и сигурни маршрути за данни, свързващи Персийския залив и Европа, със споделената цел за повишаване на цифровата устойчивост на Европа, сигурността на данните и свързаността с Азия и Африка; признава продължаващите усилия на Европейската търговска камара в Кралство Саудитска Арабия (ECCKSA) за насърчаване на сътрудничеството между европейските дружества и Саудитска Арабия в областта на транспортната и логистичната инфраструктура, в съответствие със законите на ЕС за дължимата грижа;
Права на човека 
34.	призовава за по-тясно сътрудничество между ЕС и Саудитска Арабия в областта на правата на човека; приветства диалозите за правата на човека между ЕС и Кралство Саудитска Арабия, водени от Комисията по правата на човека на Саудитска Арабия и специалния представител на ЕС за правата на човека, като четвъртият диалог за правата човека се проведе в Рияд през декември 2024 г.; отбелязва, че обсъжданията обхванаха широк кръг от въпроси, свързани с правата на човека, включително правата на жените и правата на уязвимите групи, принципите на правовата държава, правото на справедлив съдебен процес, смъртното наказание, свободата на изразяване на мнение, свободата на събранията и сдруженията, трафика на хора, икономическите, социалните и културните права, както и двустранното сътрудничество между ЕС и Кралство Саудитска Арабия и дейности в рамките на многостранни форуми по правата на човека; подчертава, че диалозите относно правата на човека осигуряват платформа от решаващо значение за обмен на гледни точки относно международните права на човека и укрепването на многостранното сътрудничество, и подчертава, че този и други диалози относно правата на човека, водени от ЕС, следва да имат за цел осигуряване на конкретен, измерим, обвързан със срокове напредък в областта на правата на човека, включително реформи в областта на правата на човека, спиране на неправомерните политики, гарантиране на отговорност за злоупотреби и освобождаване на несправедливо лишените от свобода лица; призовава за създаването на структуриран механизъм за наблюдение на ЕС, с ясни критерии и срокове, включително последващи мерки за насърчаване напо-нататъшния напредък в реформите в областта на правата на човека; настоятелно призовава ЕС и държавите членки да договорят условия в областта на правата на човека съвместно със Саудитска Арабия в рамките на преговорите за двустранно споразумение за партньорство, включително, но не само, ратифицирането от страна на Саудитска Арабия на основните конвенции в областта на правата на човека и трудовите права, както и освобождаването на несправедливо лишените от свобода лица;
35.	отчита значителните социални реформи, осъществени от Саудитска Арабия, например новите закони за гражданските отношения, напредъка в предоставянето на възможности на жените, работата по изготвянето на наказателен кодекс, реформата на системата „Кафала“ за трудово спонсорство на мигранти и подобряването на нови трудови разпоредби; отбелязва обаче, че правната система на Саудитска Арабия се сблъсква с предизвикателства, поради липсата на кодифицирано наказателно право и факта, че разчита на формулирано в широк смисъл законодателство, за да гарантира, че някои права не подлежат на инкриминиране;
36.	признава нарастващото участие на гражданското общество в Саудитска Арабия, като съществуват над 5400 регистрирани сдружения и организации, и призовава за допълнителни мерки за подкрепа и поддържане на тази положителна тенденция; изразява загриженост относно увеличаването на арестите на активисти, дейци в подкрепа на гражданското общество, интелектуалци и защитници на правата на човека, упражняващи правото си на свобода на изразяване, както онлайн, така и офлайн, в съответствие с международното право в областта на правата на човека; насърчава Саудитска Арабия да преразгледа своето определение за тероризъм в съответствие с международните стандарти; призовава за незабавното освобождаване на лицата, задържани заради мирно упражняване на техните права, по-специално ключови активисти, защитници на правата на човека, мирни критици, представители на академичните среди и духовници, и призовава за отмяна на забраните за пътуване на лицата, които са били освободени; припомня, че Европейският парламент присъди своята награда „Сахаров“ за 2015 г. на блогъра от Саудитска Арабия Раиф Бадауи; настоятелно призовава Саудитска Арабия да разшири достъпа и посещенията в страната, за да обхващат по-широк кръг от организации за защита на правата на човека;
37.	отчита стратегията на Саудитска Арабия за правата на човека за Световното първенство по футбол на ФИФА през 2034 г.; отново потвърждава готовността на ЕС да подкрепя текущите реформи на Саудитска Арабия в областта на правата на човека, реформите в областта на труда и правните реформи; призовава за засилено сътрудничество с ООН и Международната организация на труда относно правата на работниците мигранти, като се полагат усилия за по-нататъшни всеобхватни и приобщаващи трудови реформи в съответствие с международните стандарти, особено преди изложението EXPO 2030 и Световното първенство през 2034 г., за да се гарантира, че всички смъртни случаи и злополуки с работници мигранти, независимо от предполагаемата причина, време и място, се разследват надлежно и семействата на починали работници получават справедливо и навременно обезщетение;
38.	отново потвърждава ангажимента на ЕС за премахване на смъртното наказание при всякакви обстоятелства и отново потвърждава принципния ангажимент на ЕС да работи със Саудитска Арабия за постигането на тази цел; изразява загриженост относно ескалацията на екзекуциите в Саудитска Арабия, които достигнаха безпрецедентен брой – над 345 – през 2024 г. ; призовава Саудитска Арабия да въведе мораториум върху екзекуциите; осъжда продължаващото прилагане на смъртното наказание за несмъртоносни престъпления, по-специално престъпления, свързани с наркотици, което представлява нарушение на международното право в областта на правата на човека, ограничаващо прилагането на смъртното наказание само до „най-тежките престъпления“, както и факта, че над половината от всички екзекуции през 2025 г. са били на чуждестранни граждани, често след съдебни процеси, които не отговарят на международните стандарти за справедлив съдебен процес; призовава за декриминализиране на сексуалните действия между лица от един и същи пол;
39.	изразява съжаление във връзка с продължаващото задържане на лица, осъдени на смърт за престъпления, извършени като деца, и призовава органите на Саудитска Арабия да отменят техните смъртни присъди, в съответствие със задълженията на Саудитска Арабия съгласно международното право и неговия Кралски указ от 2020 г.; призовава Саудитска Арабия да освободи незабавно и безусловно всички лица, задържани заради мирното упражняване на техните права на човека;
40.	призовава Саудитска Арабия да ратифицира всички основни международни конвенции за правата на човека и трудовите права; насърчава Саудитска Арабия да гарантира, че цялото действащо и ново законодателство, включително Наказателният кодекс, е в съответствие с международните стандарти в областта на правата на човека, и подчертава колко е важно тясното сътрудничество с ООН и независимите организации на гражданско общество в това отношение;
°
°	°
41.	възлага на своя председател да предаде настоящата резолюция на Съвета, на Комисията, на заместник-председателя на Комисията / върховен представител на Съюза по въпросите на външните работи и политиката на сигурност, на Негово Величество крал Салман бин Абдулазиз Ал Сауд, на престолонаследника принц Мохамад бин Салман Ал Сауд, на правителството на Кралство Саудитска Арабия и на Съвета „Шура“; призовава настоящата резолюция да бъде преведена на арабски език.

